**ΝΟΜΟΣ ΠΟΥ ΠΡΟΝΟΕΙ ΓΙΑ ΤΗ ΣΥΜΜΕΤΟΧΗ ΤΗΣ ΚΥΠΡΙΑΚΗΣ ΔΗΜΟΚΡΑΤΙΑΣ ΣΤΟ ΕΥΡΩΠΑΙΚΟ ΣΥΣΤΗΜΑ ΠΟΙΝΙΚΟΥ ΜΗΤΡΩΟΥ (ECRIS) Νόμος του 2022**

|  |  |
| --- | --- |
| **Προοίμιο.**  Επίσημη Εφημερίδα της Ε.Ε.: L 93, 7.4.2009, σ. 23  Επίσημη Εφημερίδα της Ε.Ε.: L 135. 22.05.2019, σ.1 | Για σκοπούς:  (α) εναρμόνισης µε την πράξη της Ευρωπαϊκής Ένωσης µε τίτλο «Απόφαση-Πλαίσιο 2009/315/∆ΕΥ του Συμβουλίου της 26ης Φεβρουαρίου 2009 σχετικά µε τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών µελών»,  (β) εναρμόνισης με την Οδηγία (ΕΕ) 2019/884 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για την τροποποίηση της απόφασης-πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου, και  (γ) καλύτερης εφαρμογής ορισμένων διατάξεων του Κανονισμού (ΕΕ) 2019/816 του Ευρωπαϊκού Κοινοβουλίου και του Συμβουλίου της 17ης Απριλίου 2019 για τη θέσπιση κεντρικού συστήματος εντοπισμού των κρατών μελών που διαθέτουν πληροφορίες σχετικά με καταδικαστικές αποφάσεις εις βάρος υπηκόων τρίτων χωρών και ανιθαγενών (ECRIS-TCN) με σκοπό τη συμπλήρωση του Ευρωπαϊκού Συστήματος Πληροφοριών Ποινικού Μητρώου, και για την τροποποίηση του κανονισμού (ΕΕ) 2018/1726, |
|  | Η Βουλή των Αντιπροσώπων ψηφίζει ως ακολούθως: |
| Συνοπτικός  Τίτλος | 1. Ο παρών Νόμος θα αναφέρεται ως ο περί της Συμμετοχής της Κυπριακής Δημοκρατίας στο Ευρωπαϊκό Σύστημα Ποινικού Μητρώου (ECRIS) Νόμος του 2022. |
| Ερμηνεία  73(I) του 2004  94(Ι) του 2005  28(Ι) του 2006  73(I) του 2006  153(I) του 2006  93(Ι) του 2008  36(Ι) του 2010  169(Ι) του 2011  52(I) του 2012  115(Ι) του 2012  4(Ι) του 2013  84(Ι) του 2015  64(Ι) του 2016  99(Ι) του 2016  114(Ι) του 2016  4(Ι) του 2018  66(Ι) του 2018  51(Ι) του 2019  101(Ι) του 2019  162(Ι) του 2019  4(Ι) του 2021  18(Ι) του 2021  42(Ι) του 2021  146(Ι) του 2021  198(Ι) του 2021.  Επίσημη Εφημερίδα της Ε.Ε.: C 202, 7.6.2016, σ. 1. | 2. (1) Για τους σκοπούς του παρόντος Νόμου, ισχύουν οι ακόλουθοι ορισμοί:  «Απόφαση –Πλαίσιο» σημαίνει την Απόφαση-Πλαίσιο 2009/315/ΔΕΥ του Συμβουλίου της 26ης Φεβρουαρίου 2009 σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το  ποινικό μητρώο μεταξύ των κρατών μελών·  «δεδομένα δακτυλικών αποτυπωμάτων» σημαίνει τα δεδομένα τα σχετικά με τα σταθερά και κυλιόμενα δακτυλικά αποτυπώματα κάθε δακτύλου ενός προσώπου·  «Εθνική Κεντρική Αρχή» για τους σκοπούς του παρόντος Νόμου σημαίνει τον Αρχηγό Αστυνομίας ο οποίος καθορίζεται ως Εθνική Κεντρική Αρχή δυνάμει των διατάξεων του άρθρου 4·  «εθνικό κεντρικό σημείο πρόσβασης» σημαίνει το εθνικό σημείο σύνδεσης με την υποδομή επικοινωνίας μεταξύ του κεντρικού συστήματος και του εθνικού κεντρικού σημείου πρόσβασης·  «εικόνα προσώπου» σημαίνει ψηφιακή εικόνα προσώπου·  «Εποπτική Αρχή» για τους σκοπούς του παρόντος Νόμου, σημαίνει την Επίτροπο Προστασίας Δεδομένων Προσωπικού Χαρακτήρα, που προβλέπεται στον Νόμο 125(Ι)/2018·  «Ευρωπαϊκό Σύστημα Πληροφοριών Ποινικού Μητρώου ή ECRIS» σημαίνει ένα αποκεντρωμένο σύστημα πληροφορικής για την ανταλλαγή πληροφοριών σχετικά με καταδίκες, το οποίο στηρίζεται στις βάσεις δεδομένων ποινικού μητρώου που υπάρχουν σε κάθε κράτος μέλος·  «εφαρμογή αναφοράς ECRIS» σημαίνει το λογισμικό που έχει αναπτυχθεί από την Ευρωπαϊκή Επιτροπή και διατίθεται στα κράτη μέλη για την ανταλλαγή πληροφοριών ποινικού μητρώου μέσω του ECRIS·  «καταδίκη ή καταδικαστική απόφαση» σημαίνει κάθε αμετάκλητη απόφαση ποινικού δικαστηρίου κατά φυσικού προσώπου η οποία αφορά αξιόποινη πράξη, που καταχωρίζεται στο ποινικό μητρώο του κράτους μέλους καταδίκης·  «Κανονισμός (ΕΕ) 2016/679» σημαίνει τον Κανονισμό του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων)·  «Κανονισμός (ΕΕ) 2019/816» σημαίνει τον Κανονισμό του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τη θέσπιση κεντρικού συστήματος εντοπισμού των κρατών μελών που διαθέτουν πληροφορίες σχετικά με καταδικαστικές αποφάσεις εις βάρος υπηκόων τρίτων χωρών και ανιθαγενών (ECRIS-TCN) με σκοπό τη συμπλήρωση του Ευρωπαϊκού Συστήματος Πληροφοριών Ποινικού Μητρώου, και για την τροποποίηση του Κανονισμού (ΕΕ) 2018/1726·  «Κανονισμός (ΕΕ) 2019/818» σημαίνει τον Κανονισμό του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα της αστυνομικής και δικαστικής συνεργασίας, του ασύλου και της μετανάστευσης και για την τροποποίηση των κανονισμών (ΕΕ) 2018/1726, (ΕΕ) 2018/1862 και (ΕΕ) 2019/816·    «κοινό αποθετήριο δεδομένων ταυτότητας ή CIR» σημαίνει το κοινό αποθετήριο δεδομένων ταυτότητας που θεσπίζεται με το άρθρο 17 παράγραφος 1 του Κανονισμού (ΕΕ) 2019/818·  «κράτος μέλος καταδίκης» σημαίνει το κράτος μέλος στο οποίο εκδίδεται καταδικαστική απόφαση·  «Οδηγία (ΕΕ) 2019/884» σημαίνει την Οδηγία του Ευρωπαϊκού Κοινοβουλίου και του Συμβουλίου, της 17ης Απριλίου 2019, για την τροποποίηση της Απόφασης-Πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου·  «ποινική διαδικασία» σημαίνει την προδικασία, τη δίκη και την εκτέλεση της καταδικαστικής απόφασης·  «ποινικό μητρώο» σημαίνει το Αρχείο Προηγούμενων Καταδικών που τηρείται δυνάμει του άρθρου 10 του περί Αστυνομίας Νόμου όπως αυτός εκάστοτε τροποποιείται ή αντικαθίσταται και τα εθνικά μητρώα που τηρούνται από άλλα Κράτη μέλη, σύμφωνα με το εθνικό τους δίκαιο·  «ΣΛΕΕ» σημαίνει την Συνθήκη για την Λειτουργία της Ευρωπαϊκής Ένωσης·  «υπήκοος τρίτης χώρας» σημαίνει κάθε πρόσωπο που δεν είναι πολίτης της Ένωσης κατά την έννοια του άρθρου 20 παράγραφος 1 ΣΛΕΕ ή είναι ανιθαγενής ή πρόσωπο άγνωστης ιθαγένειας·  (2) Οποιοιδήποτε όροι περιέχονται στον παρόντα Νόμο και δεν ορίζονται ειδικά σε αυτόν, έχουν την έννοια που αποδίδεται στους όρους αυτούς από τον Κανονισμό (ΕΕ) 2019/816. |
| Πεδίο Εφαρμογής | 3. Οι διατάξεις του παρόντος Νόμου καθορίζουν:  (α) τις προϋποθέσεις υπό τις οποίες σε περίπτωση καταδίκης από Δικαστήριο της Κυπριακής Δημοκρατίας ενός υπηκόου άλλου Κράτους μέλους της Ευρωπαϊκής Ένωσης, διαβιβάζονται τα στοιχεία της Καταδίκης στο κράτος μέλος της Ιθαγένειάς του,  (β) τις υποχρεώσεις που υπέχει το Κράτος μέλος καταδίκης και το Κράτος μέλος ιθαγένειας του καταδικασθέντος,  (γ) τις ακολουθητέες μεθόδους όταν ζητούνται πληροφορίες ποινικού μητρώου,  (δ) τον τρόπο εφαρμογής στη Δημοκρατία του Ευρωπαϊκού Συστήματος Πληροφοριών Ποινικού Μητρώου (ECRIS), ως ορίζεται στο άρθρο 2,  (ε) την καλύτερη εφαρμογή στη Δημοκρατία του Κανονισμού (ΕΕ) 2019/816, ως ορίζεται στο άρθρο 2. |
| Εθνική Κεντρική Αρχή | 4. (1) Για την εφαρμογή των διατάξεων του παρόντος Νόμου, ως Εθνική Κεντρική Αρχή ορίζεται ο Αρχηγός Αστυνομίας, ο οποίος αποτελεί και τον Υπεύθυνο Επεξεργασίας των δεδομένων προσωπικού χαρακτήρα που εισάγονται στο ECRIS-TCN, δυνάμει του άρθρου 23 του Κανονισμού (ΕΕ) 2019/816.  (2) Τηρουμένων των λοιπών διατάξεων του παρόντος Νόμου, η Εθνική Κεντρική Αρχή λαμβάνει επιπρόσθετα τα αναγκαία μέτρα προς διασφάλιση:  (α) της νομιμότητας της επεξεργασίας των δεδομένων του ECRIS-TCN και συγκεκριμένα τα αναφερόμενα στην παράγραφο (1) του άρθρου 13 του Κανονισμού (ΕΕ) 2019/816,  (β) της ασφάλειας των δεδομένων πριν από και κατά τη διάρκεια της διαβίβασής τους στο εθνικό κεντρικό σημείο πρόσβασης, καθώς και της λήψης τους από αυτό και συγκεκριμένα λαμβάνει τα αναγκαία μέτρα όπως αναφέρονται στην παράγραφο 3 του άρθρου 19 του Κανονισμού (ΕΕ) 2019/816,  (γ) της συμμόρφωσης με τον Κανονισμό (ΕΕ) 2019/816 και συνεργασίας με την Εποπτική Αρχή,  (δ) εφαρμογής των διατάξεων του άρθρου 31, του Κανονισμού (ΕΕ) 2019/816. |
| Υποχρεώσεις Κυπριακής Δημοκρατίας ως Κράτος μέλος Καταδίκης | 5. (1) Η Εθνική Κεντρική Αρχή, ενημερώνει το ταχύτερο δυνατό, τις Κεντρικές Αρχές των άλλων κρατών μελών για την καταδίκη υπηκόου τους, στην Κυπριακή Δημοκρατία, όπως αυτή καταχωρίζεται στο ποινικό μητρώο. Εάν είναι γνωστό ότι ο καταδικασθείς είναι υπήκοος περισσότερων κρατών μελών, οι σχετικές πληροφορίες διαβιβάζονται σε καθένα από αυτά τα κράτη μέλη, ακόμα και όταν ο καταδικασθείς είναι Κύπριος υπήκοος.  (2) Νοείται ότι σε περίπτωση που ο καταδικασθείς είναι άγνωστης ιθαγένειας ή ανιθαγενής αυτό αναφέρεται στο ποινικό μητρώο.  (3) Πληροφορίες σχετικές με μεταγενέστερη τροποποίηση ή διαγραφή των πληροφοριών που περιλαμβάνονται στο ποινικό μητρώο, διαβιβάζονται αμέσως από την Εθνική Κεντρική Αρχή στην Κεντρική Αρχή του κράτους μέλους της ιθαγένειας του καταδικασθέντος.  (4) Κατόπιν αιτήσεως της Κεντρικής Αρχής του κράτους μέλους ιθαγένειας του καταδικασθέντος, η Εθνική Κεντρική Αρχή, κατά περίπτωση, διαβιβάζει αντίγραφο της καταδίκης και επακόλουθων μέτρων καθώς και κάθε άλλη σχετική πληροφορία. |
| Υποχρεώσεις Κυπριακής Δημοκρατίας ως Κράτος μέλος Ιθαγένειας προσώπου που καταδικάστηκε σε άλλο Κράτος μέλος | 6. (1) Η Εθνική Κεντρική Αρχή, καταχωρεί όλες τις πληροφορίες καταδικών Κυπρίων υπηκόων που της διαβιβάζονται από τις Κεντρικές Αρχές άλλων κρατών μελών.  (2) Κάθε τροποποίηση ή κατάργηση των πληροφοριών που διαβιβάζονται από άλλα κράτη μέλη, συνεπάγεται αντίστοιχη τροποποίηση ή διαγραφή των πληροφοριών που καταχωρίσθηκαν, σύμφωνα με το εδάφιο (1), του παρόντος άρθρου.  (3) Για τον σκοπό της εκ νέου διαβίβασης σύμφωνα με το άρθρο 8, η Εθνική Κεντρική Αρχή, μπορεί να χρησιμοποιήσει μόνο τις ενημερωμένες, σύμφωνα με το εδάφιο (2), πληροφορίες. |
| Αίτηση πληροφοριών για καταδίκες | 7. (1) Στα πλαίσια ποινικής διαδικασίας στην Κυπριακή Δημοκρατία ή για κάθε άλλο σκοπό, η Εθνική Κεντρική Αρχή μπορεί, σύμφωνα με το εθνικό δίκαιο, να απευθύνει στην Κεντρική Αρχή, άλλου κράτους μέλους αίτηση για πληροφορίες και συναφή στοιχεία ποινικού μητρώου.  (2) Όταν ένα πρόσωπο ζητεί πληροφορίες σχετικά με το ποινικό του μητρώο, η Εθνική Κεντρική Αρχή, σύμφωνα με το εθνικό δίκαιο, μπορεί να υποβάλει αίτηση στην Κεντρική Αρχή άλλου κράτους μέλους για πληροφορίες και συναφή στοιχεία του ποινικού του μητρώου, νοουμένου ότι το εν λόγω πρόσωπο ήταν ή είναι κάτοικος ή υπήκοος της Κυπριακής Δημοκρατίας ή του άλλου κράτους μέλους στο οποίο υποβάλλεται η αίτηση.  (3) Όταν ένας υπήκοος άλλου κράτους μέλους, ζητεί από την Εθνική Κεντρική Αρχή, πληροφορίες για το ποινικό του μητρώο, η Εθνική Κεντρική Αρχή, υποβάλλει αίτηση στην Κεντρική Αρχή του κράτους μέλους ιθαγένειας, προκειμένου να λάβει τις πληροφορίες και να τις συμπεριλάβει στο απόσπασμα που θα δοθεί στο πρόσωπο αυτό.  (4) Όταν ένας υπήκοος τρίτης χώρας ζητεί πληροφορίες από την Εθνική Κεντρική Αρχή, σχετικά με το ποινικό του μητρώο σε Κράτη μέλη, η Εθνική Κεντρική Αρχή, υποβάλλει αίτηση μόνο στις Κεντρικές Αρχές των κρατών μελών που διαθέτουν πληροφορίες σχετικά με το ποινικό μητρώο του εν λόγω προσώπου, προκειμένου να συμπεριλάβει τις σχετικές πληροφορίες στο απόσπασμα που θα του δοθεί.  (5) Κάθε αίτηση για παροχή πληροφοριών υποβάλλεται μέσω του εγγράφου που παρατίθεται στο Παράρτημα της Απόφασης – Πλαισίου 2009/315/ΔΕΥ. |
| Απάντηση σε αίτηση πληροφοριών για καταδίκες στα πλαίσια ποινικής διαδικασίας | 8. (1) Όταν ζητούνται από την Εθνική Κεντρική Αρχή πληροφορίες ποινικού μητρώου για πρόσωπα με Κυπριακή υπηκοότητα σύμφωνα με το άρθρο 7 για τους σκοπούς της ποινικής διαδικασίας σε άλλο κράτος μέλος, η Εθνική Κεντρική Αρχή διαβιβάζει στην Κεντρική Αρχή του αιτούντος Κράτους μέλους, πληροφορίες που αφορούν:  (α) εθνικές καταδίκες που είναι καταχωρισμένες στο ποινικό μητρώο,  (β) καταδίκες που έχουν εκδοθεί σε άλλα κράτη μέλη και έχουν καταχωρηθεί στο ποινικό μητρώο,  (γ) καταδίκες που έχουν εκδοθεί σε τρίτες χώρες, οι οποίες διαβιβάσθηκαν στην Εθνική Κεντρική Αρχή και είναι καταχωρημένες στο ποινικό μητρώο.  (2) Όταν υποβάλλεται αίτηση στην Εθνική Κεντρική Αρχή από κράτος μέλος άλλο από το κράτος μέλος ιθαγένειας καταδικασθέντα, για πληροφορίες ποινικού μητρώου, σχετικά με καταδικαστικές αποφάσεις που έχουν εκδοθεί, από Κεντρική Αρχή άλλη από το κράτος μέλος ιθαγένειας του καταδικασθέντα, η Εθνική Κεντρική Αρχή διαβιβάζει τις πληροφορίες στην ίδια έκταση με την προβλεπόμενη στο άρθρο 13 της Ευρωπαϊκής Σύμβασης για αμοιβαία δικαστική συνεργασία σε ποινικές υποθέσεις.  (3) Όταν υποβάλλεται αίτηση για πληροφορίες που προέρχονται από το ποινικό μητρώο σχετικά με καταδικαστικές αποφάσεις που έχουν εκδοθεί εις βάρος υπηκόου τρίτης χώρας, για σκοπούς ποινικής διαδικασίας, η Εθνική Κεντρική Αρχή, διαβιβάζει τις πληροφορίες που αφορούν καταδικαστικές αποφάσεις που έχουν εκδοθεί από τα Δικαστήρια της Δημοκρατίας και έχουν καταχωρισθεί στο ποινικό μητρώο, και τυχόν καταδικαστικές αποφάσεις που έχουν εκδοθεί σε τρίτες χώρες και εν συνεχεία διαβιβάσθηκαν και καταχωρήθηκαν στο ποινικό μητρώο.  (4) Για την απάντηση στις αιτήσεις χρησιμοποιείται το έντυπο που παρατίθεται στο Παράρτημα της Απόφασης – Πλαισίου 2009/315/ΔΕΥ και συνοδεύεται, από σχετικό αντίγραφο ποινικού μητρώου. |
| Απάντηση σε αίτηση πληροφοριών για άλλους σκοπούς εκτός της ποινικής διαδικασίας | 9. Όταν ζητούνται από την Εθνική Κεντρική Αρχή, πληροφορίες ποινικού μητρώου για πρόσωπα με Κυπριακή Υπηκοότητα, για άλλους σκοπούς εκτός ποινικής διαδικασίας από άλλο κράτος μέλος, για να χρησιμοποιηθούν για ρητά αναφερόμενο σκοπό από δικαστική ή διοικητική αρχή ή από το πρόσωπο που ζητά πληροφορίες για το δικό του ποινικό μητρώο, η Εθνική Κεντρική Αρχή, διαβιβάζει τις εθνικές καταδίκες, τις καταδίκες που έχουν εκδοθεί σε άλλα κράτη μέλη και τις καταδίκες που έχουν εκδοθεί σε τρίτες χώρες και οι οποίες είναι καταχωρημένες στο ποινικό μητρώο.  Νοείται ότι, σε περίπτωση καταδίκης που έχει εκδοθεί σε άλλο κράτος μέλος και κατά την διαβίβαση της οποίας το κράτος μέλος καταδίκης έχει ενημερώσει την Εθνική Κεντρική Αρχή ότι οι πληροφορίες δεν μπορούν να διαβιβασθούν περαιτέρω για σκοπούς πέραν των ποινικών διαδικασιών, τότε η Εθνική Κεντρική Αρχή, ενημερώνει το αιτούν κράτος μέλος, σχετικά με την ταυτότητα του κράτους μέλους το οποίο είχε διαβιβάσει τις πληροφορίες, προκειμένου το αιτούν κράτος μέλος να υποβάλει αίτηση απευθείας στο κράτος μέλος καταδίκης. |
| Απάντηση αιτημάτων Τρίτων Χωρών | 10. Όταν Τρίτη χώρα ζητά από την Εθνική Κεντρική Αρχή, πληροφορίες που προέρχονται από το εθνικό ποινικό μητρώο, η Εθνική Κεντρική Αρχή δύναται να απαντά όσον αφορά καταδίκες που έχουν διαβιβασθεί από άλλο κράτος μέλος, μόνο εντός των περιορισμών που ισχύουν για τη διαβίβαση των πληροφοριών σε άλλα κράτη μέλη, σύμφωνα με το άρθρο 8 και 9. |
| Προθεσμίες απάντησης | 11. (1) Αν η αίτηση αφορά σε πληροφορίες που ζητεί η Κεντρική Αρχή άλλου Κράτους μέλους, η Εθνική Κεντρική Αρχή διαβιβάζει την απάντηση αμέσως και σε κάθε περίπτωση εντός δέκα εργάσιμων ημερών από την ημερομηνία παραλαβής της αίτησης.  (2) Όταν η Εθνική Κεντρική Αρχή, χρειάζεται συμπληρωματικές πληροφορίες για την αναγνώριση του προσώπου που αναφέρεται στην αίτηση, συμβουλεύεται αμέσως το αιτούν κράτος μέλος, προκειμένου να διαβιβάσει την απάντησή του εντός δέκα εργάσιμων ημερών από την ημερομηνία παραλαβής των αιτούμενων συμπληρωματικών πληροφοριών.  (3) Αν η αίτηση αφορά σε πληροφορίες που ζητεί ένα πρόσωπο σχετικά με το ποινικό του μητρώο μέσω της Κεντρικής Αρχής άλλου κράτους μέλους, η απάντηση διαβιβάζεται μέσα σε είκοσι εργάσιμες ημέρες από την ημέρα ημερομηνία παραλαβής της. |
| Όροι χρήσης των δεδομένων προσωπικού χαρακτήρα | 12. (1) Τα δεδομένα προσωπικού χαρακτήρα που διαβιβάζονται στην Εθνική Κεντρική Αρχή, ως απάντηση σε αίτηση πληροφοριών για καταδίκες στο πλαίσιο ποινικής διαδικασίας, μπορούν να χρησιμοποιούνται μόνο για τους σκοπούς της ποινικής διαδικασίας για την οποία ζητήθηκαν, όπως ορίζεται στο έντυπο που παρατίθεται στο Παράρτημα.  (2) Τα δεδομένα προσωπικού χαρακτήρα που διαβιβάζονται στην Εθνική Κεντρική Αρχή, ως απάντηση σε αίτηση πληροφοριών για καταδίκες, για άλλους σκοπούς εκτός της ποινικής διαδικασίας, μπορούν να χρησιμοποιούνται μόνο για τους σκοπούς για τους οποίους ζητήθηκαν και εντός των ορίων που καθορίζονται στο έντυπο που παρατίθεται στο Παράρτημα από το κράτος μέλος στο οποίο απευθύνεται η αίτηση.  (3) Σε περίπτωση διαβίβασης σε Αρχή Τρίτης Χώρας δεδομένων προσωπικού χαρακτήρα, τα οποία λήφθηκαν από Κεντρική Αρχή άλλου κράτους μέλους, η Εθνική Κεντρική Αρχή διασφαλίζει ότι:  (α) τα δεδομένα αυτά υπόκεινται στους ίδιους περιορισμούς χρήσης με αυτούς που ισχύουν στο εν λόγω κράτος μέλος και  (β) αν τα δεδομένα διαβιβάζονται για σκοπούς ποινικής διαδικασίας, αυτά μπορούν να χρησιμοποιηθούν από την Αρχή της τρίτης χώρας, μόνο για τους σκοπούς της ποινικής διαδικασίας.  (4) Το παρόν άρθρο δεν εφαρμόζεται σε δεδομένα προσωπικού χαρακτήρα, που λαμβάνονται από την Εθνική Κεντρική Αρχή κατ’ εφαρμογή του παρόντος Νόμου και προέρχονται από την Κυπριακή Δημοκρατία. |
| Γλώσσες εργασίας | 13. (1) Κατά την υποβολή της αίτησης σύμφωνα με το εδάφιο (1) του άρθρου 7, η Εθνική Κεντρική Αρχή διαβιβάζει το έγγραφο που παρατίθεται στο Παράρτημα της Απόφασης Πλαισίου 2009/315/ΔΕΥ, στο κράτος μέλος προς το οποίο απευθύνεται, στην επίσημη γλώσσα ή σε μία από τις επίσημες γλώσσες του κράτους μέλους στο οποίο απευθύνεται.  (2) Η Εθνική Κεντρική Αρχή, απαντά σε αντίστοιχα αιτήματα άλλων κρατών μελών, είτε στην ελληνική γλώσσα είτε σε άλλη γλώσσα που γίνεται δεκτή και από τα δύο κράτη μέλη. |
| Περιεχόμενο της διαβίβασης | 14. (1) Η διαβίβαση πληροφοριών σύμφωνα με τα εδάφια (1) και (2) του άρθρου 5, περιλαμβάνει υποχρεωτικά τις ακόλουθες πληροφορίες, εκτός αν αυτές δεν είναι γνωστές στην Εθνική Κεντρική Αρχή:  (α) πληροφορίες σχετικά με τον καταδικασθέντα και ειδικότερα το πλήρες ονοματεπώνυμο, την ημερομηνία γέννησης, την πόλη και το κράτος γέννησης, το φύλο, την ιθαγένεια και τυχόν προηγούμενο όνομα ή ονόματα,  (β) πληροφορίες σχετικά με στοιχεία της καταδίκης και ειδικότερα την ημερομηνία έκδοσης της καταδικαστικής απόφασης, το Δικαστήριο που την έκδωσε και την ημερομηνία κατά την οποία αυτή κατέστη αμετάκλητη,  (γ) πληροφορίες σχετικά με το αδίκημα που οδήγησε στην καταδίκη και ειδικότερα την ημερομηνία τέλεσης της αξιόποινης πράξης, το όνομα ή τον νομικό χαρακτηρισμό της και τη μνεία των διατάξεων που εφαρμόστηκαν, και  (δ) πληροφορίες σχετικά με το περιεχόμενο της καταδίκης και κυρίως την ποινή καθώς και συμπληρωματικές κυρώσεις, τα μέτρα ασφαλείας και επακόλουθες αποφάσεις που τροποποιούν την εκτέλεση της ποινής.  (2) Πέραν των υποχρεωτικών πληροφοριών που προβλέπονται στο εδάφιο (1), η διαβίβαση θα πρέπει να περιλαμβάνει και τις ακόλουθες πληροφορίες, μόνο εάν αυτές καταχωρίζονται στο Εθνικό Ποινικό Μητρώο:  (α) πληροφορίες σχετικά με τα ονόματά των γονέων του καταδικασθέντος προσώπου,  (β) πληροφορίες σχετικά με τον αύξοντα αριθμό της καταδίκης,  (γ) πληροφορίες σχετικά με τον τόπο τέλεσης της αξιόποινης πράξης,  (δ) πληροφορίες σχετικά με την έκπτωση από δικαιώματα συνεπεία της καταδίκης.  (3) Πέραν των πληροφοριών που προβλέπονται στα εδάφια (1) και (2), η διαβίβαση θα πρέπει να περιλαμβάνει και τις ακόλουθες συμπληρωματικές πληροφορίες, μόνο εάν βρίσκονται στη διάθεση της Εθνικής Κεντρικής Αρχής:  (α) πληροφορίες σχετικά με τον αριθμό ή το είδος ταυτότητας ή τον αριθμό του εγγράφου ταυτοποίησης του προσώπου,  (β) δακτυλικά αποτυπώματα του συγκεκριμένου προσώπου,  (γ) εφόσον συντρέχει περίπτωση, τυχόν ψευδώνυμα του καταδίκου, ή άλλα ονόματα με τα οποία είναι γνωστός, και  (δ) εικόνα προσώπου.  (4) Η Εθνική Κεντρική Αρχή, δύναται επίσης να διαβιβάζει κάθε άλλη πληροφορία σχετικά με καταδίκες εφόσον έχει καταχωρισθεί στο ποινικό μητρώο.  (5) Η Εθνική Κεντρική Αρχή, ως κράτος μέλος ιθαγένειας, αποθηκεύει όλες τις κατηγορίες των πληροφοριών που απαριθμούνται στο εδάφιο (1) και δύναται να αποθηκεύει τις πληροφορίες που απαριθμούνται στα εδάφια (2), (3) και (4), τις οποίες έχει λάβει σύμφωνα με τα άρθρα 6 και 7, για το σκοπό της εκ νέου διαβίβασης σύμφωνα με το άρθρο 8. |
| Μορφότυπος και άλλοι τρόποι ανταλλαγής πληροφοριών | 15. (1) Η ανταλλαγή των πληροφοριών, αιτήσεων, απαντήσεων και άλλων συναφών πληροφοριών, σύμφωνα με τον παρόντα Νόμο, γίνεται ηλεκτρονικά, χρησιμοποιώντας το Ευρωπαϊκό Σύστημα Πληροφοριών Ποινικού Μητρώου και τυποποιημένο μορφότυπο σύμφωνα με τα πρότυπα που καθορίζονται σε Εκτελεστικές Πράξεις της Ευρωπαϊκής Επιτροπής.  (2) Εάν το Ευρωπαϊκό Σύστημα Πληροφοριών Ποινικού Μητρώου δεν είναι διαθέσιμο, η διαβίβαση γίνεται με οποιοδήποτε μέσο ικανό να χρησιμοποιηθεί ως γραπτή απόδειξη, υπό προϋποθέσεις που επιτρέπουν στις Κεντρικές Αρχές των κρατών μελών, να εξακριβώσουν τη γνησιότητα των πληροφοριών, λαμβάνοντας υπόψη την ασφάλεια της διαβίβασης.  (3) Εάν το Ευρωπαϊκό Σύστημα Πληροφοριών Ποινικού Μητρώου δεν είναι διαθέσιμο για μεγαλύτερο χρονικό διάστημα, η Εθνική Κεντρική Αρχή, ενημερώνει τις Κεντρικές Αρχές των άλλων κρατών μελών και την Ευρωπαϊκή Επιτροπή. |
| Εισαγωγή Δεδομένων στο ECRIS-TCN  91(Ι) του 2014  105(Ι) του 2014 | 16. (1) Σε περίπτωση καταδικαστικής απόφασης υπηκόου τρίτης χώρας στη Δημοκρατία, η Εθνική Κεντρική Αρχή, δημιουργεί αρχείο δεδομένων στο ECRIS-TCN, σύμφωνα με τις διατάξεις του άρθρου 5 του Κανονισμού (ΕΕ) 2019/816.  (2) Το αρχείο δεδομένων που προβλέπεται στο εδάφιο (1), δύναται να περιέχει και εικόνες προσώπου του καταδικασθέντος υπηκόου τρίτης χώρας, μόνο με βάση τις πρόνοιες του περί της Πρόληψης και της Καταπολέμησης της Σεξουαλικής Κακοποίησης, της Σεξουαλικής Εκμετάλλευσης Παιδιών και της Παιδικής Πορνογραφίας Νόμου του 2014, όπως αυτός εκάστοτε τροποποιείται ή αντικαθίσταται, που επιτρέπει τη συλλογή και αποθήκευση εικόνων του καταδικασθέντος.  (3) Για τους σκοπούς των σημείων i και ii, στοιχείου β), της παραγράφου 1 και της παραγράφου 5, του άρθρου 5 του Κανονισμού (ΕΕ) 2019/816, η Εθνική Κεντρική Αρχή μπορεί να χρησιμοποιήσει δεδομένα δακτυλικών αποτυπωμάτων που συλλέγονται για σκοπούς που δεν σχετίζονται με ποινικές διαδικασίες, εφόσον αυτό προνοείται από την εθνική νομοθεσία. |
| Χρήση του ECRIS TCN για τον εντοπισμό του Κράτους μέλους ή των Κρατών μελών που διαθέτουν πληροφορίες ποινικού μητρώου | 17. (1) Η Εθνική Κεντρική Αρχή, χρησιμοποιεί το ECRIS-TCN, για τον εντοπισμό του κράτους μέλους ή των κρατών μελών, που διαθέτουν πληροφορίες ποινικού μητρώου σχετικά με υπήκοο τρίτης χώρας, προκειμένου να αντληθούν μέσω του ECRIS πληροφορίες για προηγούμενες καταδίκες, για τους σκοπούς της ποινικής διαδικασίας κατά του προσώπου αυτού ή για τους ακόλουθους σκοπούς:  (α) τον έλεγχο του ποινικού μητρώου του προσώπου κατόπιν αίτησής του,  (β) την έκδοση εξουσιοδοτήσεων ασφαλείας,  (γ) τον έλεγχο ενόψει πρόσληψης,  (δ) τον έλεγχο για εθελοντικές δραστηριότητες που περιλαμβάνουν άμεσες και τακτικές επαφές με παιδιά ή ευάλωτα πρόσωπα,  (ε) την έκδοση θεώρησης, την απόκτηση ιθαγένειας και διαδικασίες μετανάστευσης, συμπεριλαμβανομένων των σχετικών με το άσυλο διαδικασιών,  (στ) τον έλεγχο σε σχέση με δημόσιες συμβάσεις και κρατικές εξετάσεις,  (ζ) οποιουσδήποτε άλλους σκοπούς ως προνοούνται από το Εθνικό δίκαιο  (2) Σε συγκεκριμένες περιπτώσεις, εκτός των περιπτώσεων όπου ένας υπήκοος τρίτης χώρας ζητεί από την Εθνική Κεντρική Αρχή πληροφορίες σχετικά με το ποινικό του μητρώο ή όταν η αίτηση υποβάλλεται για τη συλλογή πληροφοριών ποινικού μητρώου δυνάμει του εδαφίου 6 του άρθρου 22 του περί της Πρόληψης και της Καταπολέμησης της Σεξουαλικής Κακοποίησης, της Σεξουαλικής Εκμετάλλευσης Παιδιών και της Παιδικής Πορνογραφίας Νόμου του 2014, η Εθνική Κεντρική Αρχή, μπορεί να αποφασίζει ότι δεν ενδείκνυται η χρήση του ECRIS-TCN.  (3) Για τους σκοπούς που αναφέρονται στο εδάφιο (1), η Εθνική Κεντρική Αρχή, μπορεί να ανατρέχει στο ECRIS-TCN για να εξακριβώσει, αν σε σχέση με πολίτη της Ένωσης, κάποιο κράτος μέλος διαθέτει πληροφορίες ποινικού μητρώου σχετικά με το πρόσωπο αυτό, ως υπήκοο τρίτης χώρας.  (4) Κατά την αναζήτηση στο ECRIS-TCN, τηρούνται οι προϋποθέσεις και διαδικασίες που προβλέπονται στο άρθρο 7 του Κανονισμού (ΕΕ) 2019/816. |
| Τροποποίηση και διαγραφή δεδομένων ECRIS-TCN στο Κεντρικό Σύστημα και στο CIR | 18. Σύμφωνα με τις διατάξεις των άρθρων 8 και 9 του Κανονισμού (ΕΕ) 2019/816, η Εθνική Κεντρική Αρχή είναι υπεύθυνη για την τροποποίηση και διαγραφή των δεδομένων ECRIS-TCN, από το Κεντρικό Σύστημα και από το κοινό αποθετήριο δεδομένων ταυτότητας. |
| Παροχή πληροφοριών σε Τρίτη χώρα, διεθνή οργανισμό ή ιδιώτη | 19. (1) Τηρουμένης της διάταξης του άρθρου 18 του Κανονισμού (ΕΕ) 2019/816, η Εθνική Κεντρική Αρχή, δεν διαβιβάζει ή διαθέτει σε Τρίτη χώρα, διεθνή οργανισμό ή ιδιώτη πληροφορίες που έχουν προκύψει από το ECRIS-TCN, σχετικά με υπήκοο τρίτης χώρας.  (2) Εξαιρούνται από το εδάφιο (1), οι περιπτώσεις που προβλέπονται από το εδάφιο (3), του άρθρου 17 του Κανονισμού (ΕΕ) 2019/816. |
| Κυρώσεις | 20. (1) Πρόσωπο που επεξεργάζεται δεδομένα που είναι καταχωρημένα στο ECRIS-TCN, κατά παράβαση του παρόντος Νόμου, διαπράττει αδίκημα και σε περίπτωση καταδίκης του υπόκειται σε ποινή φυλάκισης που δεν υπερβαίνει το ένα έτος, ή σε χρηματική ποινή που δεν υπερβαίνει τις δέκα χιλιάδες ευρώ (€10.000), ή και στις δύο αυτές ποινές.  (2) Πρόσωπο που επεξεργάζεται δεδομένα που είναι καταχωρημένα στο ECRIS-TCN, κατά παράβαση του παρόντος Νόμου, με σκοπό την αποκόμιση οικονομικού ή άλλου προσωπικού οφέλους, ή την πρόκληση οποιασδήποτε ζημιάς σε άλλο πρόσωπο, διαπράττει αδίκημα και σε περίπτωση καταδίκης του υπόκειται σε ποινή φυλάκισης που δεν υπερβαίνει τα τρία (3) έτη, ή με χρηματική ποινή μέχρι τριάντα χιλιάδες (30.000) ευρώ, ή και με τις δύο αυτές ποινές. |
| Δικαίωμα πρόσβασης, διόρθωσης, διαγραφής και περιορισμού ως προς την επεξεργασία | 21. (1) Για την άσκηση των δικαιωμάτων του, σύμφωνα με το άρθρο 26 του Κανονισμού (ΕΕ) 2019/816, το υποκείμενο των δεδομένων, υποβάλλει γραπτό αίτημα στην Εθνική Κεντρική Αρχή.  (2) Σε περίπτωση λήψης αιτήματος για την άσκηση του δικαιώματος πρόσβασης, διόρθωσης, διαγραφής και περιορισμού ως προς την επεξεργασία, η Εθνική Κεντρική Αρχή ενεργεί σύμφωνα με τις διατάξεις του άρθρου 26 του Κανονισμού (ΕΕ) 2019/816. |
| Έννομη προστασία | 22. (1) Κάθε πρόσωπο έχει δικαίωμα υποβολής καταγγελίας στην Εθνική Εποπτική Αρχή, εναντίον της Εθνικής Κεντρικής Αρχής του κράτους μέλους καταδίκης, σε περίπτωση παραβίασης των διατάξεων του άρθρου 25, του Κανονισμού (ΕΕ) 2019/816.  (2) Κάθε πρόσωπο έχει δικαίωμα προσφυγής στο Διοικητικό Δικαστήριο σύμφωνα με τις διατάξεις του Άρθρου 146 του Συντάγματος, εναντίον της απόφασης της Εθνικής Κεντρικής Αρχής ή και της Εθνικής Εποπτικής Αρχής, σε περίπτωση που του αρνήθηκε το δικαίωμα πρόσβασης ή το δικαίωμα διόρθωσης ή διαγραφής δεδομένων που το αφορούν, σύμφωνα με το άρθρο 25 του Κανονισμού (ΕΕ) 2019/816. |
| Υποχρεώσεις Εθνικής Εποπτικής Αρχής | 23. Η Εθνική Εποπτική Αρχή, εφαρμόζει τις διατάξεις του άρθρου 28, του Κανονισμού (ΕΕ) 2019/816. |
| Έναρξη | 24. Ο παρόν Νόμος τίθεται σε εφαρμογή από την ημερομηνία δημοσίευσής του στην Επίσημη Εφημερίδα της Κυπριακής Δημοκρατίας. |